Ферарио Спасов
Ферарио Иванов Спасов е български футболист и треньор по футбол.

Биография 
Роден е на 21 февруари 1962 г. в град Дупница. Семейството му се преселва в град Ловеч. Бащата Иван Спасов е футболист, състезател на ДФС „Христо Кърпачев“.

Средно образование завършва в Средно спортно училище „Асен Драганов“ (Ловеч) с отличен успех и сребърен медал на Министерството на народната просвета през 1981 г.

Състезателна кариера 
Играе на поста полузащитник в отбора на Осъм Ловеч (1979 – 1983) и (1986 – 1993). Записва 350 мача с ловешкия отбор. През периода 1983 – 1986 г. е футболист на Спартак Плевен.

Треньорска кариера 
Завършва НСА „Васил Левски“ със специалност футбол. Притежава пролиценз на УЕФА за треньор. От 2009 г. е старши треньор на Юношески Национален отбор на България, родени през 1994 г.

Работи като треньор на Олимпик Тетевен, Спартак Варна, Литекс и ЦСКА. Начело на ловешкия тим записва най-големите си успехи като треньор. През сезон 1996/1997 г. класира отбора от „Б“ в „А“ група. Като помощник-треньор е шампион през 1998 г., а като старши треньор е шампион през 1999 г. и вицешампион през 2002 г. Под негово ръководство отборът на Литекс печели и Купата на България през 2001 г., а през 1999 и 2003 г. е финалист в турнира.

От февруари 2004 г. до края на същата година работи в ЦСКА. На 5 януари 2006 г. поема Дунав Русе , който е 13-и (предпоследен) на полусезона в Източната „Б“ група с 10 точки, и го извежда до 6-о място (с 36 точки) в крайното класиране. Има само една загуба под негово ръководство. На 2 октомври 2006 г. напуска Дунав след конфликт с изпълнителния директор Георги Пейчев. Следва ново завръщане в Ловеч като старши треньор. До 5 юни 2012 г. ръководи Академия Литекс. На същата дата е посочен за нов старши треньор на Ботев Пловдив.

Любопитно 
За разлика от повечето футболисти, треньори и футболни деятели, Ферарио Спасов не понася чалга. Слуша хардрок и метъл, като любимата му група е „Рамщайн“. Твърди, че докато ги слуша, си почива. Предпочитана форма на релакс е и риболовът.

Бележки 

Български футболисти
Български треньори по футбол
Треньори на Литекс (Ловеч)
Треньори на ПФК ЦСКА (София)
Треньори на Академия Литекс
Ловчанлии
Родени в Дупница
Национална спортна академия
Треньори на Спартак (Варна)
Треньори на Спартак (Плевен)
Футболисти на „Спартак“ (Плевен)
Треньори на Ботев (Пловдив)
Треньори на Берое